Dubrjenk (HH/SN). Šesty raz je Dubrjenska Krječmarjec hosćencarska swójba wčera dworowy swjedźeń wuhotowała. Do wsy z ani sto wobydlerjemi přijědźe wjacore razy telko wopytowarjow. Woni njewužiwachu jeno składnosć, w Krječmarjec hosćencu powobjedować, ale su sej tam tež kofej a tykanc słodźeć dali. Na wšěch dwanaće bě Beata Krječmarjowa napjekła, jeničce něšto kuskow torty na kóncu zby.
Wjeršk běchu konjace wubědźowanja na łuce za hosćencom. Při kałanju wěnca startowaše dwanaće jěcharjow ze swojim konjom. Jenička žona mjez nimi bě Katarina Korjenkec z Ralbic. Dobyła drje wona njeje, je pak přiwšěm dosć derje wobstała. Najwuspěšniši bě Fabian Šnabl z Kulowa, kiž we wšěch pjeć kołach wěnc wottorhny. Druhe městno wobsadźi Andreas Metasch z Němcow, třeće Stefan Kurjat ze Šunowa.
szl_Latn szl_Latn